  Виталий Пронин Удмурт кырӟанъёслэн, калык сям-йылолъёслэн чеберенызы быдэс Россиез тодматэ Алнаш ёросысь Улын Сыръезь гуртысь культурая юртын ужась «Азвесь гырлы» ансамбль. Солэн кивалтӥсез Светлана Павловна Иванова туэ Данъян пул вылэ пыртэмын. Улын Сыръезысь С. ИвановаТуспуктэм: Алнаш ёрос администрация Светлана Павловна «Азвесь гырлыез» кылдытӥз 1994-тӥ арын, со дырысен ансамблен быгатыса кивалтэ. Трос сям-йылолъёсты, кырӟанъёсты, эктонъёсты тодэмез ансамбльлэсь репертуарзэ узыр но тунсыко каре. «Азвесь гырлы» калык гуръёсты но Алнаш ёросысь самодеятельной крезьгурчиослэсь кырӟанъёссэ быдэстэ, крезьгуро инструментъёс шудэм улсын но акапельно кырӟа, сям-йылолъёсты возьматъя. Ансамбль удмурт культураен тодматэ Россиысь мукет калыкъёсты - улын сыръезьёс вуылэмын пӧртэм фестивальёсы, вожвылъяськонъёсы: «Гордость России», «Великая страна», «Золотая Боспора» но мукет - ялан пырисько, котьку вормонъёсын берто. Огез бадӟымез вормонзы туэ вал - 2019-тӥ арын «Азвесь гырлы» Россиысь самодеятельной коллективъёслэн фестиваль-конкурссылэн лауреатэз луиз. Вожвылъяськонэ Россиысь 250 пала коллектив пыриськиз, удмурт ансамбль 20-ез устоосыз пӧлы быръемын вал. Вормемзы понна коллективлы 2 миллион манет тыр грант висъямын «Культура» нацпроект чотын. 4-тӥ ноябре «Азвесь гырлы» Москваысь «Русская песня» театрын фестивальлэн гала-концертаз пыриськоз, татын ик соосты данъялозы но. Светлана Павловнаез гажало ӵош ужась эшъёсыз, кивалтӥсьёс но гурт калык. Алнаш ёросысь культурая управленилэн кивалтӥсез Наталья Антонова вера: - Светлана Павловна - аслэсьтыз ужзэ ӟеч быдэстӥсь но востэм нылкышно. Сомында аръёс ӵоже яратоно ансамбленыз кивалтыса, кыӵе гинэ сценаос вылэ ӧз пота коллективеныз ӵош! «Азвесь гырлы» Москваын, Санкт-Петербургын, Сочиын, Саратовын но мукет городъёсын жингыртӥз… Жаляса верано, туннэ нуналлы коллективлэн ужан интыез туж ик умой ӧвӧл, но ансамбльлэн кырӟаны-вераны мылкыдыз ваньзэ ворме, «гырлыослэн» сюлмысь тыршемзы ялан выль вормонъёс вае. Мон малпасько, Светлана Павловналэсь адӟем карыны кулэ культура удысын котькудӥз ужась.  Анастасия Шумилова  